EL Επίσημη Εφημερίδα της Ευρωπαϊκής Ένωσης C 336/5

ΓΝΏΜΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

της 24ης Ιουνίου 2014

αναφορικά με πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την υποβολή εκθέσεων και τη διαφάνεια σε σχέση με τις συναλλαγές χρηματοδότησης τίτλων

(CON/2014/49)

(2014/C 336/04)

Εισαγωγή και νομική βάση

Στις 18 Μαρτίου 2014 και στις 27 Μαρτίου 2014 η Ευρωπαϊκή Κεντρική Τράπεζα (ΕΚΤ) έλαβε αιτήματα του Ευρωπαϊκού Κοινοβουλίου και του Συμβουλίου, αντίστοιχα, για τη διατύπωση γνώμης αναφορικά με πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την υποβολή εκθέσεων και τη διαφάνεια σε σχέση με τις συναλλαγές χρηματοδότησης τίτλων (1) (εφεξής ο «προτεινόμενος κανονισμός»).

Η αρμοδιότητα της ΕΚΤ για τη διατύπωση γνώμης βασίζεται στα άρθρα 127 παράγραφος 4 και 282 παράγραφος 5 της Συνθήκης για τη λειτουργία της Ευρωπαϊκής Ένωσης, καθώς ο προτεινόμενος κανονισμός περιέχει διατάξεις που επηρεάζουν τη συμβολή του Ευρωπαϊκού Συστήματος Κεντρικών Τραπεζών (ΕΣΚΤ) στην ομαλή άσκηση πολιτικών που αφορούν τη σταθερότητα του χρηματοπιστωτικού συστήματος, κατά τα αναφερόμενα στο άρθρο 127 παράγραφος 5 της Συνθήκης. Η παρούσα γνώμη εκδόθηκε από το διοικητικό συμβούλιο σύμφωνα με το άρθρο 17.5 πρώτη πρόταση του εσωτερικού κανονισμού της Ευρωπαϊκής Κεντρικής Τράπεζας.

1. Γενικές παρατηρήσεις

Η ΕΚT εν γένει επικροτεί τον προτεινόμενο κανονισμό, ο οποίος αποσκοπεί στην ενίσχυση της ασφάλειας και διαφάνειας της χρηματοπιστωτικής αγοράς, σύμφωνα και με σχετικές συστάσεις που εκδόθηκαν από το Συμβούλιο Χρηματοπιστωτικής Σταθερότητας (ΣΧΣ) και εγκρίθηκαν τον Σεπτέμβριο του 2013 από τους ηγέτες της ομάδας χωρών G20 (2). Ο προτεινόμενος κανονισμός εισάγει μέτρα που κινούνται προς τρεις κατευθύνσεις: 1) στα αρχεία καταγραφής συναλλαγών πρέπει να αναφέρονται τα λεπτομερή στοιχεία της εκάστοτε συναλλαγής, στα οποία πρέπει να έχουν απευθείας και άμεση πρόσβαση οι αρμόδιες αρχές και οι συναρμόδιοι οργανισμοί της Ένωσης, προκειμένου να καθίσταται ευχερέστερη η παρακολούθηση της γένεσης συστημικών κινδύνων σχετιζόμενων με τη χρήση των συναλλαγών χρηματοδότησης τίτλων (ΣΧΤ) για τους σκοπούς του προτεινόμενου κανονισμού αυτές περιλαμβάνουν και τις συναλλαγές πώλησης και επαναγοράς, τις συναλλαγές δανειοδοσίας ή δανειοληψίας τίτλων και εμπορευμάτων, καθώς και άλλες συναλλαγές που έχουν ισοδύναμο οικονομικό αποτέλεσμα και ενέχουν παρόμοιους κινδύνους, ιδίως συναλλαγές αγοράς-επαναπώλησης (buy-sell back) ή πώλησης-επαναγοράς (sell-buy back)· 2) οι πληροφορίες σχετικά με ΣΧΤ πρέπει να γνωστοποιούνται στους επενδυτές, τα περιουσιακά στοιχεία των οποίων χρησιμοποιούνται σε αυτές ή σε άλλες δομές χρηματοδότησης που έχουν ισοδύναμα αποτελέσματα με τις ΣΧΤ· και 3) πρέπει να υπάρχει συμβατικό πλαίσιο διαφάνειας των δραστηριοτήτων επανενεχυρίασης. Η ΕΚΤ θεωρεί ότι οι νέοι ενιαίοι κανόνες υποβολής εκθέσεων και διαφάνειας των ΣΧΤ και οι διατάξεις για την επανενεχυρίαση μπορούν να διαδραματίσουν σημαντικό ρόλο στην ενίσχυση της χρηματοπιστωτικής σταθερότητας στην Ένωση. Επιπλέον, ο προτεινόμενος κανονισμός θα πρέπει να λάβει υπόψη τις εργασίες της ομάδας εμπειρογνωμόνων δεδομένων του ΣΧΣ για τις αγορές χρηματοδότησης τίτλων, η οποία συστάθηκε προκειμένου να διαμορφώσει συστάσεις για τη συλλογή και κατάρτιση συγκεντρωτικών δεδομένων σε παγκόσμιο επίπεδο σύμφωνα με τις συστάσεις του ΣΧΣ και η οποία πρόκειται να αναπτύξει τα προτεινόμενα πρότυπα και τις διαδικασίες μέχρι το τέλος του 2014 (3). Εξάλλου, η ΕΚΤ διατυπώνει τις ακόλουθες ειδικές παρατηρήσεις.

2. Ειδικές παρατηρήσεις

2.1 Εξαίρεση των συναλλαγών των κεντρικών τραπεζών από τις υποχρεώσεις υποβολής εκθέσεων και διαφάνειας

Το προτεινόμενο πλαίσιο υποβολής εκθέσεων και διαφάνειας δεν προβλέπει εξαίρεση για συναλλαγές στις οποίες συμβάλλεται κεντρική τράπεζα του ΕΣΚΤ (4).

Εν προκειμένω η ΕΚΤ σημειώνει ότι ενώ η υποβολή εκθέσεων και η διαφάνεια των συναλλαγών που διενεργούν οι κεντρικές τράπεζες στο πλαίσιο των καταστατικών τους σκοπών και καθηκόντων δεν θα εξασφάλιζαν μεγαλύτερη διαφάνεια στην αγορά, η αποτελεσματικότητα των εν λόγω συναλλαγών, και δη των πράξεων νομισματικής πολιτικής ή των πράξεων συναλλάγματος, και επομένως η εκτέλεση από τις κεντρικές τράπεζες των σχετικών καθηκόντων τους, η οποία βασίζεται στη χρονική συνέπεια και την εμπιστευτικότητα, θα μπορούσε να υπονομευθεί σοβαρά από την υποβολή εκθέσεων ή τη διαφάνεια των πληροφοριών όσον αφορά τις συναλλαγές αυτές.

Τυχόν υποχρέωση των αντισυμβαλλομένων σε συναλλαγές στις οποίες συμβάλλεται μέλος του ΕΣΚΤ να υποβάλλουν όλες τις σχετικές λεπτομέρειες στα αρχεία καταγραφής συναλλαγών ενδέχεται να προσκρούει στις ρυθμίσεις περί εμπιστευτικότητας που εφαρμόζουν η ΕΚΤ και οι εθνικές κεντρικές τράπεζες (ΕθνΚΤ) και να ματαιώνει τον σκοπό που εξυπηρετούν οι ασυλίες που παρέχει η Συνθήκη στην ΕΚΤ, ιδίως το απαραβίαστο των αρχείων και επικοινωνιών της ΕΚΤ (5). Για τους λόγους αυτούς οι ΣΧΤ στις οποίες συμβάλλεται κεντρική τράπεζα του ΕΣΚΤ θα πρέπει να εξαιρούνται από τις υποχρεώσεις υποβολής εκθέσεων και διαφάνειας.

Η ΕΚΤ συνιστά με επίταση να συμπεριληφθεί στον προτεινόμενο κανονισμό εξαίρεση με κριτήριο το είδος της συναλλαγής (6). Η μη πρόβλεψη τέτοιας εξαίρεσης θα ισοδυναμούσε με επιβολή των εν λόγω υποχρεώσεων υποβολής εκθέσεων και διαφάνειας στο ίδιο το ΕΣΚΤ.

2.2 Αποσαφήνιση της εξουσίας της Επιτροπής να τροποποιεί τον κατάλογο των εξαιρέσεων

Είναι απαραίτητο εξάλλου να αποσαφηνιστεί το άρθρο 2 παράγραφος 3 του προτεινόμενου κανονισμού, το οποίο παρέχει στην Επιτροπή την εξουσία να τροποποιεί τον κατάλογο των εξαιρέσεων του άρθρου 2 παράγραφος 2 με κατ’ εξουσιοδότηση εκδιδόμενες πράξεις. Η ΕΚΤ θεωρεί ότι το άρθρο 2 παράγραφος 3 θα πρέπει να προβλέπει ρητά τη δυνατότητα διεύρυνσης του καταλόγου των εξαιρέσεων, ώστε αυτός να συμπεριλαμβάνει τις κεντρικές τράπεζες τρίτων χωρών (7).

2.3 Επανενεχυρίαση

Για τους σκοπούς του προτεινόμενου κανονισμού ως επανενεχυρίαση νοείται «η χρήση, από τον λαμβάνοντα αντισυμβαλλόμενο, των χρηματοπιστωτικών μέσων που έχει λάβει ως εξασφάλιση, εξ ονόματός του και για δικό του λογαριασμό ή για λογαριασμό άλλου αντισυμβαλλομένου» (8). Ο προτεινόμενος κανονισμός προβλέπει ότι ο αντισυμβαλλόμενος που λαμβάνει χρηματοπιστωτικά μέσα ως εξασφάλιση μπορεί να τα επανενεχυριάσει μόνο με τη ρητή συγκατάθεση εκείνου που τα παρέχει και μόνο εφόσον αυτά έχουν μεταφερθεί στο δικό του λογαριασμό (9).

Η ΕΚΤ χαιρετίζει τις υποχρεώσεις υποβολής εκθέσεων για τις ΣΧΤ του άρθρου 4, περιλαμβανομένης της υποχρέωσης αναφοράς λεπτομερειών για τις εξασφαλίσεις που έχουν παρασχεθεί, ιδίως όταν αυτές είναι διαθέσιμες για επανενεχυρίαση ή αν έχουν επανενεχυριαστεί. Η ΕΚΤ χαιρετίζει επίσης τις απαιτήσεις συμβατικής διαφάνειας του άρθρου 15 του προτεινόμενου κανονισμού. Πάντως, προς διασφάλιση της απαιτούμενης συνέπειας, η ΕΚΤ προτείνει την ευθυγράμμιση της ορολογίας του προτεινόμενου κανονισμού, στο μέτρο του δυνατού, με τις συστάσεις του ΣΧΣ και, επομένως, την αντικατάσταση του όρου «επανενεχυρίαση» με τον όρο «επαναχρησιμοποίηση» (10), ο οποίος αποτυπώνει καλύτερα το ευρύ πεδίο συναλλαγών που καλύπτονται από τον προτεινόμενο κανονισμό και θα παρέχει ασφάλεια δικαίου στους συμμετέχοντες της αγοράς. Η ΕΚΤ παραθέτει σχετικές προτάσεις διατύπωσης (11).

Σε ό, τι αφορά τις απαιτήσεις συμβατικής διαφάνειας ο προτεινόμενος κανονισμός δεν διακρίνει μεταξύ χρηματοοικονομικής ασφάλειας που μεταβιβάζεται βάσει «συμφωνίας παροχής χρηματοοικονομικής ασφάλειας με μεταβίβαση τίτλου» και χρηματοοικονομικής ασφάλειας που παρέχεται βάσει «συμφωνίας εγγυοδοσίας με παροχή χρηματοοικονομικής ασφάλειας» κατά την έννοια της οδηγίας 2002/47/ΕΚ (12). Στη συμφωνία παροχής χρηματοοικονομικής ασφάλειας με μεταβίβαση τίτλου ο ασφαλειοδότης μεταβιβάζει στον ασφαλειολήπτη την πλήρη κυριότητα ή το πλήρες δικαίωμα επί της χρηματοοικονομικής ασφάλειας. Αντίθετα, στη συμφωνία εγγυοδοσίας με παροχή χρηματοοικονομικής ασφάλειας ο ασφαλειοδότης παρέχει στον ασφαλειολήπτη ή υπέρ αυτού χρηματοοικονομική ασφάλεια ως εγγύηση, παρακρατώντας την πλήρη ή περιορισμένη κυριότητα ή το πλήρες δικαίωμα επί της χρηματοοικονομικής ασφάλειας κατά τη σύσταση του δικαιώματος ασφάλειας. Από άποψη χρηματοπιστωτικής σταθερότητας το ευρύ πεδίο του προτεινόμενου κανονισμού θα έπρεπε κατ’ αρχήν να χαιρετίζεται. Ωστόσο, υπό το φως και των διατάξεων της οδηγίας 2002/47/ΕΚ, μετά τη σύναψη συμφωνίας παροχής χρηματοοικονομικής ασφάλειας με μεταβίβαση τίτλου δεν θα πρέπει να περιορίζεται η πλήρης κυριότητα ή το πλήρες δικαίωμα του ασφαλειολήπτη επί της χρηματοοικονομικής ασφάλειας. Αν και ο λαμβάνων αντισυμβαλλόμενος θα υποχρεούται ούτως ή άλλως να συμμορφώνεται με τις λοιπές απαιτήσεις του άρθρου 15 του προτεινόμενου κανονισμού, θα πρέπει να διευκρινιστεί ότι από τη σύναψη συμφωνίας παροχής χρηματοοικονομικής ασφάλειας με μεταβίβαση τίτλου συνάγεται ήδη η συγκατάθεση για επαναχρησιμοποίηση της ασφάλειας και ότι οποιαδήποτε παραβίαση των απαιτήσεων του άρθρου 15 δεν επηρεάζει την εγκυρότητα ή εκτελεστότητα των ΣΧΤ, ο δε λαμβάνων αντισυμβαλλόμενος μπορεί να υπόκειται μόνο σε διοικητικές κυρώσεις σύμφωνα με τον προτεινόμενο κανονισμό. Η ΕΚΤ παραθέτει σχετικές προτάσεις διατύπωσης (13).

Η ΕΚΤ σημειώνει ότι ο προτεινόμενος κανονισμός εστιάζει αποκλειστικά στη θέσπιση απαιτήσεων υποβολής εκθέσεων και διαφάνειας. Εντούτοις, η πρόσφατη χρηματοπιστωτική κρίση έδειξε ότι σημαντικοί κίνδυνοι για την χρηματοπιστωτική σταθερότητα μπορούν να προέλθουν από τις πρακτικές επαναχρησιμοποίησης και επανενεχυρίασης περιουσιακών στοιχείων των πελατών: αυτές οι πρακτικές αυτές μπορούν να αυξήσουν τον κίνδυνο μετάδοσης, δημιουργώντας ενδεχομένως υπερβολική μόχλευση στο χρηματοπιστωτικό σύστημα, μπορούν δε να ενισχύσουν τον κίνδυνο της μαζικής φυγής κεφαλαίων από μεμονωμένα ιδρύματα. Εν προκειμένω σημειώνεται ότι το ΣΧΣ έχει διατυπώσει συστάσεις σε διεθνές επίπεδο για τη θέσπιση περιορισμών όσων αφορά: 1) την επανενεχυρίαση περιουσιακών στοιχείων πελατών για τους σκοπούς χρηματοδότησης των δραστηριοτήτων των διαμεσολαβητών για ίδιο λογαριασμό και 2) τις οντότητες στις οποίες επιτρέπεται η επανενεχυρίαση περιουσιακών στοιχείων πελατών (14). Εξάλλου, εντός της Ένωσης ενδέχεται να απαιτούνται περαιτέρω μέτρα. Ως εκ τούτου, η ΕΚΤ θεωρεί ότι είναι σημαντικό η Επιτροπή να εξετάσει την ανάγκη θέσπισης κανονιστικών μέτρων και πέραν των προτεινόμενων απαιτήσεων υποβολής εκθέσεων και διαφάνειας, περιλαμβανομένων ποσοτικών περιορισμών επί της επαναχρησιμοποίησης και επανενεχυρίασης περιουσιακών στοιχείων πελατών, η εφαρμογή των οποίων θα μπορούσε να προβλεφθεί σε μία μελλοντική νομική πράξη. Προκειμένου μάλιστα να διασφαλιστεί ότι οι ποσοτικοί αυτοί περιορισμοί δεν θα έχουν αρνητικές συνέπειες για τις αγορές χρηματοδότησης τίτλων, θα πρέπει να διενεργηθεί ενδελεχής ανάλυση κόστους/ωφελειών.

2.4 Μέτρα για την αναφορά λεπτομερών δεδομένων σχετικά με ΣΧΤ

Για τους σκοπούς της εκπλήρωσης των καθηκόντων του ΕΣΚΤ και της παρακολούθησης των χρηματοπιστωτικών αγορών και δραστηριοτήτων εντός της ζώνης του ευρώ και της Ένωσης στο σύνολό της, είναι αναγκαία η συλλογή στατιστικών πληροφοριών υψηλής ποιότητας από την ΕΚΤ, με τη συνδρομή των ΕθνΚΤ (15). Συνεπώς, η αναφορά λεπτομερών στοιχείων της εκάστοτε συναλλαγής στα αρχεία καταγραφής συναλλαγών και, κατά περίπτωση, στην Ευρωπαϊκή Αρχή Κινητών Αξιών και Αγορών (ΕΑΚΑΑ), σύμφωνα με τον προτεινόμενο κανονισμό, είναι ουσιώδης για την εκπλήρωση των καθηκόντων του ΕΣΚΤ που αφορούν: 1) τη συμβολή στη σταθερότητα του χρηματοπιστωτικού συστήματος σύμφωνα με το άρθρο 127 παράγραφος 5 της Συνθήκης μέσω της παρακολούθησης της γένεσης συστημικών κινδύνων σχετιζόμενων με ΣΧΤ· 2) την εφαρμογή της νομισματικής πολιτικής· 3) την ανάλυση του μηχανισμού μετάδοσης της νομισματικής πολιτικής· 4) την άσκηση εποπτείας επί των υποδομών των χρηματοπιστωτικών αγορών (16)· και 5) την παροχή αναλυτικής και στατιστικής υποστήριξης του Ευρωπαϊκού Συμβουλίου Συστημικού Κινδύνου (ΕΣΣΚ) σύμφωνα με τον κανονισμό (ΕΕ) αριθ. 1096/2010 (17).

Για τους λόγους αυτούς και προκειμένου να ελαχιστοποιηθεί ο φόρτος εργασίας που συνεπάγεται η υποβολή εκθέσεων για τους συμμετέχοντες στην αγορά, τα λεπτομερή στοιχεία για συγκεκριμένα είδη ΣΧΤ που πρέπει να αναφέρονται, ο μορφότυπος και η συχνότητα υποβολής τους, θα πρέπει να διευκολύνουν τη χρήση αυτών των πληροφοριών για την εκπλήρωση των καθηκόντων του ΕΣΚΤ. Η ΕΚΤ χαιρετίζει τη δυνατότητα κατάρτισης σχεδίων τεχνικών προτύπων σε στενή συνεργασία με την ΕΑΚΑΑ και είναι έτοιμη να συνδράμει την τελευταία σε αυτό το καθήκον της.

Εξάλλου, η ΕΚΤ προτείνει τα λεπτομερή στοιχεία των ΣΧΤ να αναφέρονται, να καταρτίζονται και να καθίστανται προσβάσιμα στο ΕΣΚΤ στο μεγαλύτερο βαθμό ανάλυσης και με πλήρως τυποποιημένη μορφή. Όσον αφορά τα είδη δεδομένων που πρέπει να αναφέρονται, η ΕΚΤ προτείνει τα τεχνικά πρότυπα που καταρτίζονται βάσει του άρθρου 4 παράγραφος 7 του προτεινόμενου κανονισμού να απαιτούν την αναφορά λεπτομερών στοιχείων για τα επιμέρους περιουσιακά στοιχεία που χρησιμοποιούνται ως εξασφαλίσεις, καθώς και της ονομαστικής αξίας, του νομίσματος, του είδους, της ποιότητας και της αξίας κάθε εξασφάλισης. Η ρύθμιση αυτή θα καταστήσει ευχερέστερο τον καθορισμό των περιουσιακών στοιχείων που είναι διαθέσιμα για επανενεχυρίαση ή που έχουν επανενεχυριαστεί, ενώ θα διευκολύνει και τις αυτοματοποιημένες διαδικασίες κατάρτισης των εν λόγω πληροφοριών. Τα τεχνικά πρότυπα θα πρέπει ακόμη να επιτρέπουν την υποβολή εκθέσεων για επιμέρους περιουσιακά στοιχεία που χρησιμοποιούνται στο πλαίσιο της δανειοδοσίας ή δανειοληψίας τίτλων ή εμπορευμάτων. Τα επιμέρους περιουσιακά στοιχεία θα πρέπει να αναφέρονται και όταν οι συναλλαγές εξασφαλίζονται από ομάδες περιουσιακών στοιχείων, για παράδειγμα με βάση το χαρτοφυλάκιο ή μέσω τριμερών υπηρεσιών διαχείρισης ασφαλειών (18). Τα τεχνικά πρότυπα θα πρέπει να λαμβάνουν υπόψη τις τεχνικές ιδιαιτερότητες των ως άνω ομάδων περιουσιακών στοιχείων και τη δυναμική τους φύση, ιδίως όταν η σύνθεση της ομάδας των εν λόγω στοιχείων μεταβάλλεται συχνά. Ο τρόπος αναφοράς των επιμέρους περιουσιακών στοιχείων θα πρέπει να προσαρμόζεται ανάλογα. Για παράδειγμα, προκειμένου να διευκολύνεται η αναφορά των τριμερών συναλλαγών επαναγοράς θα μπορούσε να επιτρέπεται η αναφορά της σύστασης τέλους της ημέρας των επιμέρους περιουσιακών στοιχείων της ομάδας εξασφαλίσεων για τις συγκεκριμένες συναλλαγές. Η αναφορά μέσω των σχετικών υποδομών της χρηματοπιστωτικής αγοράς θα μπορούσε να διευκολύνει την τεχνική δυνατότητα υποβολής εκθέσεων (μεταξύ άλλων και λεπτομερών στοιχείων που αφορούν επιμέρους περιουσιακά στοιχεία που χρησιμοποιούνται ως ασφάλεια) και θα ήταν συμβατή με το άρθρο 4 παράγραφος 1 του προτεινόμενου κανονισμού, ο οποίος επιτρέπει στους αντισυμβαλλόμενος να αναθέτουν κατ’ εξουσιοδότηση την υποβολή εκθέσεων των ΣΧΤ.

Ακόμη, η ΕΚΤ προτείνει τα τεχνικά πρότυπα να υποχρεώνουν τους αντισυμβαλλόμενους να αναφέρουν πρόσθετες πληροφορίες ώστε να διευκολύνεται η αρτιότερη παρακολούθηση για σκοπούς χρηματοπιστωτικής σταθερότητας και για την εκπλήρωση των ως άνω καθηκόντων του ΕΣΚΤ, λαμβανομένων υπόψη, μεταξύ άλλων, των διεθνών εξελίξεων, όπως οι εκάστοτε τρέχουσες εργασίες του ΣΧΣ.

Ο προτεινόμενος κανονισμός απαιτεί την υποβολή των λεπτομερών στοιχείων για τις ΣΧΤ το αργότερο την επόμενη εργάσιμη ημέρα της σύναψης, τροποποίησης ή λήξης της σύμβασης. Προκειμένου να διασφαλίζεται η ποιότητα των δεδομένων, καθώς και η ακρίβεια και πληρότητα του συνόλου των λεπτομερών στοιχείων, η ΕΚΤ προτείνει να εξεταστεί το κατά πόσον θα πρέπει να επιβληθούν στους αντισυμβαλλόμενους πρόσθετες απαιτήσεις υποβολής εκθέσεων, με μικρότερη συχνότητα, για κάθε συναλλαγή που δεν έχει ακόμη λήξει. Αυτές οι πρόσθετες απαιτήσεις υποβολής εκθέσεων θα αποσκοπούσαν στον μετριασμό της σταδιακής συσσώρευσης λαθών στα αναφερόμενα λεπτομερή στοιχεία των ΣΧΤ και θα ήταν σύμφωνες με τη σύσταση του ΣΧΣ για την συλλογή τακτικών στιγμιαίων απεικονίσεων των ανεξόφλητων υπολοίπων (19).

Η ΕΚΤ συνιστά με επίταση τα αναφερόμενα δεδομένα να περιλαμβάνουν υποχρεωτικά, βάσει των τεχνικών προτύπων που προβλέπονται στον προτεινόμενο κανονισμό, κατάλληλους κωδικούς αναγνώρισης βασιζόμενους στα ισχύοντα σήμερα και τα μελλοντικά συμφωνούμενα διεθνή πρότυπα. Η ΕΑΚΑΑ θα πρέπει να υποχρεώνει όλους τους αντισυμβαλλόμενους να χρησιμοποιούν αυτούς τους κωδικούς αναγνώρισης, και ιδίως τον διεθνή αριθμό αναγνώρισης τίτλων (ISIN), τον διεθνή κωδικό αναγνώρισης νομικής οντότητας (LEI) και τον μοναδικό αναγνωριστικό κωδικό συναλλαγής (20).

Πρώτον, ο ISIN, ο οποίος αποδίδεται σε τίτλους και προσδιορίζει με μοναδικό τρόπο την έκδοση ορισμένου τίτλου, θα πρέπει να αναφέρεται όταν υποβάλλονται στοιχεία για μέσα εξασφάλισης εκτός μετρητών.

Δεύτερον, προκειμένου να διασφαλίζεται συνέπεια και να υπάρχει ένα εργαλείο που να επιτρέπει την προσήκουσα συλλογή δεδομένων, όλα τα συμβαλλόμενα μέρη χρηματοπιστωτικών συναλλαγών θα πρέπει να αναγνωρίζονται βάσει ενός μοναδικού κωδικού. Εν προκειμένω η ΕΚΤ υποστηρίζει τη χρήση του διεθνούς συστήματος LEI, όπως εγκρίθηκε από την Ευρωπαϊκή Αρχή Τραπεζών (ΕΑΤ) και την ΕΑΚΑΑ (21), κατά τρόπο που συνάδει με τις συστάσεις του ΣΧΤ (22). Αν και το διεθνές σύστημα LEI δεν έχει ακόμη τεθεί πλήρως σε λειτουργία, το άρθρο 4 παράγραφος 8 του προτεινόμενου κανονισμού θα πρέπει να αναφέρει την ανάγκη εφαρμογής των κωδικών LEI στα τεχνικά πρότυπα, ιδίως υπό το φως της χρήσης προσωρινών κωδικών LEI (pre-LEIs) σύμφωνα με το προσωρινό σύστημα διεθνών κωδικών LEI που έχει ήδη τεθεί σε λειτουργία (23). Η χρήση του συστήματος LEI ή του προσωρινού συστήματος pre-LEI θα διευκολύνει τη συλλογή και κατάρτιση συγκεντρωτικών δεδομένων σε διεθνές επίπεδο, ιδίως για τους σκοπούς της διόρθωσης των διπλών καταχωρίσεων των διεθνών συναλλαγών που αναφέρονται σε περισσότερες χώρες.

Τρίτον, η ΕΚΤ συνιστά με επίταση την ανάπτυξη από την ΕΑΚΑΑ ενός μοναδικού αναγνωριστικού κωδικού συναλλαγής σε ευρωπαϊκό επίπεδο, ελλείψει ενός συμφωνημένου πλαισίου σε διεθνές επίπεδο. Αυτό είναι ιδιαίτερα σημαντικό για τη διασταύρωση των πληροφοριών που αναφέρουν δύο ή περισσότεροι αντισυμβαλλόμενοι για την ίδια συναλλαγή, ενώ παράλληλα αποτελεί σημαντικό όρο διασφάλισης της ακεραιότητας των πληροφοριών που αναφέρει ένας αντισυμβαλλόμενος, ιδίως προς αποτροπή κενών και διπλών καταχωρίσεων.

Εξάλλου, είναι σημαντικό να διασφαλιστεί ότι το ΕΣΚΤ διαθέτει κατάλληλη πρόσβαση σε άρτιες, πλήρως τυποποιημένες και αναλυτικές πληροφορίες τις οποίες συλλέγουν τα αρχεία καταγραφής συναλλαγών σε μορφότυπο που διευκολύνει την εκπλήρωση των καθηκόντων του ΕΣΚΤ (24). Όπου η ΕΑΚΑΑ το κρίνει αναγκαίο και πρόσφορο, θα πρέπει να έχει τη δυνατότητα να περιλάβει στα σχέδια τεχνικών προτύπων διαδικασίες που επιτρέπουν στα αρχεία καταγραφής συναλλαγών να επιβεβαιώνουν την πληρότητα και ακρίβεια των δεδομένων που υποβάλλονται σε αυτά, ιδίως όταν εντοπίζουν παραλείψεις, ελλιπείς ή ανακόλουθες πληροφορίες (25). Οι διαδικασίες αυτές τελούν υπό την επιφύλαξη των εξουσιών των αρμοδίων αρχών να επιβάλλουν σε αντισυμβαλλόμενους διοικητικές κυρώσεις και μέτρα σύμφωνα με το κεφάλαιο VIΙI του προτεινόμενου κανονισμού.

Μετά την έγκριση των τεχνικών αυτών προτύπων σύμφωνα με τη διαδικασία που προβλέπεται στον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (26), είναι σημαντικό τα πρότυπα αυτά να ενημερώνονται περιοδικά ώστε να αποτυπώνουν επαρκώς τις εξελίξεις στις αγορές, να ενισχύουν το κανονιστικό πλαίσιο και να καθιστούν δυνατή την πλήρη εφαρμογή του ευρωπαϊκού ενιαίου εγχειριδίου κανόνων.

Τα τεχνικά πρότυπα που εγκρίνονται βάσει άλλης νομοθεσίας για τις χρηματοπιστωτικές υπηρεσίες της Ένωσης, όπως ο κανονισμός (ΕΕ) αριθ. 648/2012, ενδέχεται επίσης να χρήζουν εναρμόνισης με τα τεχνικά πρότυπα που θεσπίζονται με τον προτεινόμενο κανονισμό. Αυτό θα συμβάλει στη μείωση του φόρτου εργασίας που συνεπάγεται η υποβολή εκθέσεων για τους αντισυμβαλλόμενους, ενώ θα εξασφαλίσει ότι αυτές οι εκθέσεις θα περιλαμβάνουν δεόντως τις λεπτομέρειες που απαιτούνται βάσει του άρθρου 4 του προτεινόμενου κανονισμού. Με την εναρμόνιση αυτή θα πρέπει να επιδιώκεται η εξασφάλιση της άρτιας παρακολούθησης των ΣΧΤ, ιδίως η συνέπεια των λεπτομερειών και του μορφότυπου των ΣΧΤ που αναφέρονται βάσει του άρθρου 4 παράγραφος 6 του προτεινόμενου κανονισμού.

Φρανκφούρτη, 24 Ιουνίου 2014. Ο Πρόεδρος της ΕΚΤ Mario DRAGHI

(1) COM(2014) 40 final.

(2) Βλ. έγγραφο με τίτλο «Strengthening Oversight and Regulation of Shadow Banking: Policy Framework for Addressing Shadow Banking Risks in Securities Lending and Repos» (Ενίσχυση της εποπτείας και της ρύθμισης του σκιώδους τραπεζικού συστήματος: Πλαίσιο πολιτικής για την αντιμετώπιση των κινδύνων του σκιώδους τραπεζικού συστήματος όσον αφορά τον δανεισμό τίτλων και τις συμφωνίες επαναγοράς) (εφεξής οι «συστάσεις του ΣΧΣ»), 29 Αυγούστου 2013, διαθέσιμο στον δικτυακό τόπο του ΣΧΣ http://www.financialstabilityboard.org/

(3) Βλ. συστάσεις 2 και 3 των συστάσεων του ΣΧΣ.

(4) Το άρθρο 2 παράγραφος 2 του προτεινόμενου κανονισμού προβλέπει μία υποκειμενική εξαίρεση μόνο για τα μέλη του ΕΣΚΤ, λοιπούς οργανισμούς κρατών μελών που επιτελούν παρόμοιες λειτουργίες, λοιπούς οργανισμούς της Ένωσης που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του και, τέλος, για την Τράπεζα Διεθνών Διακανονισμών. Οι αντισυμβαλλόμενοι σε συναλλαγές κεντρικών τραπεζών του ΕΣΚΤ δεν εξαιρούνται ρητά από τις υποχρεώσεις υποβολής εκθέσεων και διαφάνειας που προβλέπονται στα άρθρα 4, 13, 14 και 15 του προτεινόμενου κανονισμού.

(5) Βλ. άρθρο 343 της Συνθήκης και άρθρο 39 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, καθώς και τα άρθρα 2, 5 και 22 του πρωτοκόλλου περί προνομίων και ασυλιών της Ευρωπαϊκής Ένωσης.

(6) Βλ. τροποποίηση 7 στο παράρτημα της παρούσας γνώμης. Πρβ. παράγραφο 7.2 της γνώμης CON/2012/21 και άρθρο 1 παράγραφοι 6 έως 8 του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84). Όλες οι γνώμες της ΕΚΤ δημοσιεύονται στον δικτυακό τόπο της ΕΚΤ (http://www.ecb.europa.eu).

(7) Βλ. τροποποίηση 8 στο παράρτημα της παρούσας γνώμης. Αυτή η διευκρίνιση συνάδει με το άρθρο 1 παράγραφος 6 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1) και το άρθρο 1 παράγραφος 9 του κανονισμού (EΕ) αριθ. 600/2014.

(8) Άρθρο 3 παράγραφος 7 του προτεινόμενου κανονισμού.

(9) Άρθρο 15 του προτεινόμενου κανονισμού.

(10) Βλ. σύσταση 7 των συστάσεων του ΣΧΣ.

(11) Βλ. τροποποίηση 10 στο παράρτημα της παρούσας γνώμης. Βλ. επίσης τροποποιήσεις 2 έως 6, 11 και 16.

(12) Οδηγία 2002/47/ΕΚ του Ευρωπαϊκού Κοινοβουλίου και του Συμβουλίου, της 6ης Ιουνίου 2002, για τις συμφωνίες παροχής χρηματοοικονομικής ασφάλειας (ΕΕ L 168 της 27.6.2002, σ. 43).

(13) Βλ. τροποποίηση 10 και 19 στο παράρτημα της παρούσας γνώμης.

(14) Βλ. σύσταση 7 των συστάσεων του ΣΧΣ.

(15) Άρθρο 5 του καταστατικού του ΕΣΚΤ.

(16) Βλ. γνώμη CON/2011/1.

(17) Κανονισμός (ΕΕ) αριθ. 1096/2010 του Συμβουλίου, της 17ης Νοεμβρίου 2010, για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (ΕΕ L 331 της 15.12.2010, σ. 162).

(18) Βλ. τροποποίηση 11 στο παράρτημα της παρούσας γνώμης.

(19) Βλ. σύσταση 2 των συστάσεων του ΣΧΣ.

(20) Βλ. τροποποίηση 12 στο παράρτημα της παρούσας γνώμης.

(21) Βλ. τη σύσταση της ΕΑΤ σχετικά με τη χρήση του κωδικού αναγνώρισης νομικής οντότητας (LEI) (EΑΤ/REC/2014/01) της 29ης Ιανουαρίου 2014, διαθέσιμη στον δικτυακό τόπο της ΕΑΤ http://www.eba.europa.eu/, και το έγγραφο ερωτήσεων και απαντήσεων της ΕΑΚΑΑ με τίτλο «Implementation of the Regulation (EU) No 648/2012 on OTC derivatives, central counterparties and trade repositories (EMIR)» (Εφαρμογή του κανονισμού (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών) (EΑΑΚΑ/2013/1527), της 22ης Οκτωβρίου 2013, σ. 45, διαθέσιμο στον δικτυακό τόπο της ΕΑΑΚΑ http://www.esma.europa.eu/

(22) Βλ. έγγραφο με τίτλο «A Global Legal Entity Identifier for Financial Markets» (Ο διεθνής κωδικός αναγνώρισης νομικής οντότητας για τις χρηματοπιστωτικές αγορές), της 8ης Ιουνίου 2012, διαθέσιμο στον δικτυακό τόπο του ΣΧΣ http://www.financialstabilityboard.org/

(23) Βλ. έγγραφο με τίτλο «LEI Regulatory Oversight Committee (ROC): 1st progress note on the Global LEI Initiative» (Επιτροπή Κανονιστικού Ελέγχου LEI (ROC): 1η έκθεση προόδου της πρωτοβουλίας σχετικά με τον διεθνή κωδικό LEI), της 8ης Μαρτίου 2013, διαθέσιμο στον δικτυακό τόπο της επιτροπής LEI ROC http://www.leiroc.org/. Το προσωρινό σύστημα διεθνούς LEI εφαρμόστηκε τον Ιανουάριο του 2013, οπότε η επιτροπή LEI ROC δέχτηκε ως διεθνώς συμβατό οποιονδήποτε προσωρινό LEI εκδίδεται από προσωρινή τοπική λειτουργική μονάδα (Local Operating Unit).

(24) Βλ. τροποποίηση 15 στο παράρτημα της παρούσας γνώμης.

(25) Βλ. τροποποίηση 13 στο παράρτημα της παρούσας γνώμης.

(26) Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).